
A szupranacionális társasági formák kialakulása és működése az Európai Unióban

Munkám során áttekintettem a szupranacionális társasági formák működését meghatározó modern jogi környezet kialakulásához vezető történelmi folyamatot. A társasági jog fejlődésének legjelentősebb ókori és középkori mozzanatai felvillantását követően részletesen foglalkoztam az újkori kodifikációkkal, hiszen ezekben már jól látható, hogy a három nagy európai jogcsalád mennyire különböző válaszokat adott az új kihívásokra. A XIX- XX. században a társasági jog fejlődését az ipari forradalomnak köszönhető gyors és dinamikus gazdasági növekedés határozta meg. Egyre népszerűbbek lettek a részvénytársaságok, így ezek szabályozása vált központi kérdéssé. A második világháborút követő időszakban, az egységes Európa gondolatával egy időben jelent meg az egységes belső piac ötlete, így az ehhez nélkülözhetetlen jogharmonizációs törekvések is megkezdődtek. A harmonizáció kiemelt célja volt a vállalati működés egységes jogi kereteinek megteremtése, így a társasági jogszabályok közelítésének alapjait már a Római Szerződésben megtaláljuk.
A jogharmonizációs folyamat új dimenziójaként értelmezhető a rendeleti úton létrehozott három szupranacionális társasági forma, vagyis az európai gazdasági egyesülés, az európai részvénytársaság, és az európai szövetkezet. Ezek a társaságok közvetlenül az őket létrehozó uniós jogforrásokból nyerik jogalapjukat, esetükben a tagállami jogszabályok csak kiegészítő jelleggel alkalmazhatók. Ezek a társasági formák pillanatnyilag jelképes szerepet töltenek be az Európai Unió, és Magyarország gazdasági életében egyaránt. Meglátásom szerint viszonylagos népszerűtlenségük az egyes formák szabályzásával kapcsolatos problémákról is árulkodik. Ennek megfelelően a társaságokra vonatkozó rendeletek elemzésekor az egyes formák előnyeit és hátrányait kerestem, valamint szükség esetén saját javaslatokat is megfogalmaztam. A legjelentősebb probléma mindegyik forma esetén az volt, hogy a tagállamok közötti székhelyáthelyezés folyamata túlkomplikált, számos költséggel és adminisztratív teherrel jár együtt. Éppen ezért kulcsfontosságúnak tartom a székhelyáthelyezésre vonatkozó rugalmasabb szabályok kialakítását, hiszen ez elősegítené a belső piac hatékonyabb működését.
A téma fontosságát és aktualitását jelzi, hogy az Európai Bizottság széleskörű egyeztetést kezdeményezett az európai társasági jog jövőjéről 2012. február 20-án, melyek célja annak felmérése, hogy a meglévő szabályozási keret mennyire felel meg a folyamatosan változó igényeknek.



